חוות קפלת הערבה

חוות קפלת הערבה (באנגלית: Prairie Chapel Ranch) היא החווה הפרטית של נשיא ארצות הברית ה-43 ג'ורג' ווקר בוש. החווה ממוקמת באזור מבודד כשבעה קילומטר מצפון לעיירה קרוופורד וכארבעים קילומטר מצפון לעיר וייקו. מקור שמה של החווה הוא בערבות המישורים של טקסס ובקפלה כנסייתית בפטיסטית הממוקמת בקרבת מקום.

היות שהמקום משמש כמקום מגורים של נשיא אמריקני לשעבר, המתחם מאובטח דרך קבע על ידי אנשי השירות החשאי של ארצות הברית.

==היסטוריה==
הראשונים שהחזיקו בחווה החל מאמצע המאה ה-19 היו כנראה מהגרים גרמנים שהתיישבו במקום. במהלך המאה ה-20 צאציהם הקימו במקום משק חקלאי ומתחם מגורים.

בשנת 1999, זמן קצר לאחר שמכר את קבוצת הבייסבול שלו טקסס ריינג'רס, וזמן לא רב לפני התמודדות לנשיאות בבחירות בשנת 2000, החווה נרכשה על ידי ג'ורג' ווקר בוש בעלות של 1.3 מיליון דולר. בחודשים הבאים הרס בוש חלק מהמשק החקלאי ומתחם המגורים, ובמקומו בנה אחוזה קטנה, בית הארחה, מנחת למסוק ומוסך לכלי רכב.

בתקופת כהונתו של בוש כנשיא הוא נהג להעביר זמן רב בתחומי החווה, דבר אשר הקנה לה את הכינוי "הבית הלבן המערבי" (Western White House). כאשר היה בוש בחווה, הוא נהג בדרך כלל להופיע בצורה פחות רשמית ומחייבת, כשהוא לרוב מוותר על החליפה. בין שאר שימושיה, החווה שימשה לא פעם את משפחת בוש לאירועים משפחתיים. כך למשל בשנת 2008, נערכה במקום חתונתה של ג'נה בוש, בתו הבכורה של ג'ורג' ווקר בוש.

==תיאור==
גודלה של החווה הוא 6.4 קמ"ר. בחלקה המערבי של החווה משתרע חורש עצי אלון, ובחלקה המזרחי נמצא אגם מלאכותי בגודל של כ-11 דונם. עם הקמתו של האגם הובאו אליו כ-30,000 דגים. בזמנו החופשי, נהג בוש לדוג במקום דגים יחד עם בני משפחתו.

במרכז החווה ניצבת אחוזה חד קומתית המשמשת כבית המגורים של בוש, בעיקר בימי הקיץ. היא כוללת שמונה חדרים לרבות ארבעה חדרי שינה, מטבח וסלון, כאשר את המבנה כולו מקיפה מרפסת חיצונית פתוחה. מבנים נוספים בשטח החווה הם בית הארחה קטן, מוסך לכלי רכב, האנגר לאחסון מסוק, ובריכת שחייה.

<gallery widths="200px" heights="150px" perrow="5" mode="nolines">
קובץ:President George Bush and 2005 Tour de France winner Lance Armstrong take a ride together.jpg|בוש רוכב באופנים לצד לאנס ארמסטרונג ברחבי החווה, אוגוסט 2005
קובץ:Bush, Rice, Hadley discuss Middle East Aug 5 2006.jpg|בוש, מזכירת המדינה קונדוליזה רייס ויועץ הנשיא לענייני המזרח התיכון סטפאן האדלי באחוזה שבחווה, אוגוסט 2006
קובץ:BUSHCR.jpg|בוש, מזכיר המדינה קולין פאוול וסגן מזכיר המדינה ריצ'רד ארמטיג' באחוזה שבחווה, אוגוסט 2003
קובץ:Bush-ranch-walk.jpg|בוש, סגן הנשיא צ'ייני, שר ההגנה גייטס, מזכירת המדינה רייס ויושב ראש המטות המשולבים פייס מסיירים ברחבי החווה, דצמבר 2003
</gallery>

==מבקרים זרים בולטים==
במהלך כהונתו של ג'ורג' ווקר בוש כנשיא, הוא נהג לארח לעיתים קרובות בחווה מנהיגים זרים. בין השאר אפשר לציין את:
* ראש ממשלת בריטניה טוני בלייר, בשנת 2001
* נשיא רוסיה ולדימיר פוטין, בשנת 2002
* עבדאללה, מלך ערב הסעודית, בשנת 2002, ושוב בשנת 2005
*נשיא סין ג'יאנג דזה-מין, בשנת 2002
* ראש ממשלת ספרד חוסה מריה אסנאר, בשנת 2003
* ראש ממשלת אוסטרליה ג'ון הווארד, בשנת 2003
* ראש ממשלת יפן ג'וניצ'ירו קואיזומי, בשנת 2003
* ראש ממשלת איטליה סילביו ברלוסקוני, בשנת 2003
* נשיא מקסיקו ויסנטה פוקס, בשנת 2004 ושוב בשנת 2005
* נשיא מצרים חוסני מובארכ, בשנת 2004
* חואן קרלוס הראשון, מלך ספרד, בשנת 2004
* ראש ממשלת קנדה פול מרטין, בשנת 2005
*ראש ממשלת ישראל אריאל שרון, בשנת 2005
*נשיא קולומביה אלווארו אוריבה, בשנת 2005
* קנצלרית גרמניה אנגלה מרקל, בשנת 2007
* ראש ממשלת דנמרק אנדרס פוג ראסמוסן, בשנת 2008

<gallery widths="200px" heights="150px" perrow="4">
קובץ:George W Bush and Vladimir Putin by Limestone fireplace at Texas White House in Crawford Texas.jpg|בוש ופוטין, נובמבר 2001
קובץ:Bush-murbark-crawford.jpg|בוש ומובארק, אפריל 2004
קובץ:Bush-abdullah1.jpg|בוש ועבדאללה, אפריל 2005
קובץ:Bush-merkel.jpg|בוש ומרקל, נובמבר 2007
</gallery>

==קישורים חיצוניים==

* [http://www.nrg.co.il/online/1/ART/922/387.html כשאריאל פגש את ג'ורג'], בן כספית, 15 באפריל 2005, אתר Nrg
* [https://roadtrippers.com/us/crawford-tx/points-of-interest/prairie-chapel-ranch?lat=40.80972&lng=-96.67528&z=5 "חוות קפלת הערבה"], באתר Roadtrippers

==הערות שוליים==

קטגוריה:מעונות נשיאי ארצות הברית
קטגוריה:משפחת בוש
קטגוריה:ג'ורג' ווקר בוש
קטגוריה:טקסס: מבנים